ADX Florence

Amerikas Savienoto Valstu maksimāli stingrā režīma pāraudzināšanas cietums (, saīsināti arī USP Florence ADMAX, ADX Florence vai Florence Supermax, sarunvalodā "Kalnu Alkatrasa") ir Amerikas Savienoto Valstu federālais cietums Frīmontas apgabalā Kolorādo štatā, ko pārvalda Federālais cietumu birojs, viena no Amerikas Savienoto Valstu Tieslietu departamenta nodaļām.

ADX Florence cietums, tika uzcelts 1994. gadā un gadu vēlāk tika atvērts notiesāto uzņemšanai, ir klasificēts kā supermax jeb "kontroles bloka" cietums, kas nodrošina augstāko, kontroles apcietinājuma līmeni nekā parastais maksimālas drošības cietums (vai "augstas drošības", kā to definē federālajā cietumu sistēmā). ADX Florence ir daļa no Federālā labošanas kompleksa Florensā (FCC Florence), kas atrodas 20 hektāru lielā teritorijā, un tajā atrodas dažādi objekti ar dažādu drošības pakāpi, tostarp blakus esošais Amerikas Savienoto Valstu cietums Florence High (United States Penitentiary, Florence High).

ADX Florence projekts tika pasūtīts, kad Federālajam cietumu birojam bija nepieciešams cietums, kas īpaši uzbūvēts tādu ieslodzīto drošai izmitināšanai, kuri ir visvairāk spējīgi uz ārkārtēju vardarbību pret personālu vai citiem ieslodzītajiem, kā arī ieslodzītajiem, kuri tiek uzskatīti par īpaši bīstamiem, lai tos varētu izmitināt zemāka drošības līmeņa cietumā. Ieslodzītie lielāko dienas daļu atrodas vienvietīgās kamerās ar guļamvietu, galdu, kas izgatavoti no ielieta dzelzsbetona, lai novērstu ieslodzīto iespēju paškaitējumumam, un tiek pakļauti diennakts uzraudzībai, kas nodrošina liels skaits cietuma apsardzes darbinieku.

Florensas federālajā cietumu sistēmā atrodas ieslodzītie vīrieši, kas tiek uzskatīti par ļoti bīstamiem un kuriem nepieciešama visstingrākā kontrole, tostarp ieslodzītie, kuru bēgšana nopietni apdraudētu valsts drošību.

Līdzīgs cietums sievietēm, kas vardarbības vai bēgšanas mēģinājumu dēļ ir klasificētas ar "īpašām kontroles problēmām", atrodas Federālajā medicīnas centrā Karsvela, Fortvērtas pilsētā, Teksasā.

 Vēsture 
ADX Florence cietuma celtniecību pamudināja divu cietuma apsargu slepkavība Marionas labošanas iestādē Ilinoisā 1983. gada 22. oktobrī. Atbildot uz to, Federālā cietumu biroja direktors Normans Karlsons pārliecināja federālo valdību izstrādāt jauna veida cietumu ar augstāku drošības režīmu, kurā bez uzraudzības esošie ieslodzītie tiktu izolēti no viņu apsargiem un citiem ieslodzītajiem. Marionas cietums kalpoja par paraugu turpmākajai ADX Florence attīstībai kā cietumam ar "kontrolētiem cietuma blokiem". Cietumu kopīgi izstrādāja kompānijas DLR Group un Kolorādospringsas LKA Partners.

ADX Florence cietums tika atvērts 1994. gada novembrī. Frīmontas apgabala (Florensas apkārtnes) iedzīvotāji tika aicināti sniegt finansiālo palīdzību cietuma celtniecībā. Šajā laikā apgabalā jau darbojās deviņi cietumi. Tomēr apziņa, ka cietums nodrošinās apgabalam 750 līdz 900 darbavietas, kā arī 1000 pagaidu darbavietas būvniecības laikā, mudināja kopienu ieguldīt 160 000 USD, lai iegādātos 600 akrus zemes jaunajam cietumam. Simtiem strādnieku pabeidza apturēto celtniecību 60 miljonu dolāru vērtībā.

 Apraksts 
ADX Florence ir federāls cietums ar 490 vietām kamerās, 150 000 kvadrātmetru platībā. Tas ir viens no trim Florensas federālā korekcijas kompleksa (Florence Federal Correctional Complex) blokiem, un katram blokam ir savs vispārējais drošības līmenis. Ir maksimālās drošības bloks (USP Florence ADMAX) ar "bezkontakta ieslodzīto uzraudzību". Ārpus bloka drošības perimetra ir minimālās drošības satelītnometne. Atlikušie ir augsta drošības līmeņa bloks (USP Florence High) un vidēja drošības līmeņa bloks (FCI Florence).
Pašlaik cietumā atrodas aptuveni 430 vīriešu kārtas ieslodzītie, katram no kuriem ir noteikts viens no sešiem drošības līmeņiem.

Apmēram 22% ieslodzīto iepriekš bija izdarījuši citu ieslodzīto slepkavības, atrodoties citos cietumos. 35% mēģinājuši nogalināt citus ieslodzītos un cietumsargus. Tā rezultātā lielākā daļa no viņiem vismaz 23 stundas diennaktī pavada izolatorā 2,1 x 3,7 m kamerās ar tērauda durvīm un restēm. Atlikušo laiku (vienu stundu) viņi pavada vienatnē atsevišķās telpās, kur var veikt fiziskos vingrinājumus vai vienkārši pastaigāties. Ir arī iespēja trenēties betona telpā, kas izskatās kā tukšs peldbaseins. Ieslodzītie reti redz viens otru un tieši sazinās tikai ar savu cietuma uzraugu. Saziņa ar apmeklētājiem notiek katram ieslodzītajam atsevišķā telpā caur stiklu. Dievkalpojumi notiek atsevišķā kapelā.

Dažos cietumos tiek īstenota "atkāpšanās soļu" programma, kas paredzēta, lai veicinātu sociālo uzvedību un galu galā pārvietotu ieslodzītos no supermax uz maksimālu drošības bloku. Programma ilgst trīs gadus, katru gadu ļaujot vairāk sazināties ar citiem ieslodzītajiem. Jebkuri vardarbības akti programmas laikā nosūtīs dalībniekus atpakaļ uz sākuma drošības bloku.

Liela daļa kameras aprīkojuma, tostarp galds, krēsls un gulta, ir pilnībā izgatavotas no lietā betona. Katrā kamerā ir tualete, kas izslēdzas, ja tā ir bloķēta, duša ar taimeri (lai novērstu plūdus) un izlietne bez jaucējkrāna, kas tiek uzskatīts par potenciālu apdraudējumu. Telpas var būt aprīkotas arī ar pulētu tērauda spoguli, kas pieskrūvēts pie sienas, elektrisko apgaismojumu, radio un televizoru, kas rāda izklaides, izglītības un reliģiskas programmas. Šīs privilēģijas var piešķirt, ja ieslodzītais nav veicis kādu pārkāpumu. 10 x 120 cm logi veidoti tā, lai ieslodzītais nevarētu noteikt savu atrašanās vietu cietuma kompleksā, viņš redz tikai debesis un jumtu virs loga, kas vēl vairāk apgrūtina izbēgšanu. Saziņa ar ārpasauli, izmantojot telekomunikācijas, ir aizliegta un ēdienu cietumsargi piegādā ar rokām.

Cietumā ir izvietoti neskaitāmi kustības sensori un kameras, 1400 tērauda durvis ar kontrolējamu atvēršanas opciju un uz cietuma sienas izvietots 3,7 m augsts Bruno spirālveida žogs. Telpu starp žogu un cietuma sienām uzrauga ar lāzera stariem un spiediena sensoriem, un to apsargāšanai tiek izmantoti dienesta suņi.

 Atsauces 

 Ārējās saites 
 Official website of Federal Bureau of Prisons and its section on ADX Florence. Information on visiting is on the linked PDF 
 "Supermax: A Clean Version of Hell". CBS News. October 14, 2007. Updated on June 19, 2009.

Kategorija:Cietumi
Kategorija:Kolorādo